Nuwe biblioteek sal ‘groen’ wees | Netwerk24
Nuwe biblioteek sal ‘groen’ wees
’n Splinternuwe biblioteek wat in Groenheuwel gebou word, sal sy deure na verwagting Donderdag 5 September vir die gemeenskap daar open.
Volgens Gerald Esau, waarnemende uitvoerende direkteur: ingenieursdienste by die Drakenstein-munisipaliteit, sal dié nuwe biblioteek die konsepontwerp vir toekomstige biblioteekgeboue in Drakenstein wees.
“Die nuwe gebou sal omgewingsvriendelik wees en dienste aan die gemeenskap lewer soos ’n ateljee vir gemeenskaps-aktiwiteite, meer rekenaars en toegang tot die internet en ’n goed toegeruste kleuterafdeling wat op voorskoolse ontwikkeling fokus,” het Esau gesê.
Die gebou wat tans gebruik word, is ’n “pre-fab”-struktuur wat besig is om te verval.
Esau sê biblioteekgebruik het die afgelope paar jaar aansienlik gegroei – dus is meer ruimte vir gemeenskapsaktiwiteite nodig.
“Die inwoners kan uitsien na ’n baie moderne en goed toegeruste biblioteek met heelwat meer operasionele ruimte. Die munisipaliteit onderneem om die beste diens moontlik aan die gemeenskap te lewer ter wille van die ontwikkeling van Groenheuwel en omliggende gemeenskappe,” het Esau gesê.